''דורטמונד הוכיחה שכסף זה לא הכל"
16 שנים ארוכות מאוד עברו על דורטמונד, 16 שנים מאז הפעם האחרונה בה השחקנים בצהוב-שחור עלו לגמר ליגת האלופות. עד אמש (שלישי). החבורה של יורגן קלופ הפסידה אמנם 2:0 לריאל מדריד בסנטיאגו ברנבאו אך העפילה למעמד השיא של הכדורגל האירופי בזכות ה-1:4 במשחק הראשון ותגלה עוד הערב מי תהיה זו שתחצוץ בינה לבין הגביע בגמר בלונדון ב-25.5.
ועיתוני גרמניה, איך לא, היללו את הקבוצה שסיימה רק במקום השני בבונדסליגה. "המלך קלופ על סף ההכתרה", זעקה הכותרת ב'בילד' - אותו עיתון אשר פירסם באופן בלעדי את הידיעה בדבר מעברו של מריו גצה לבאיירן מינכן ערב המשחק הראשון בחצי הגמר. הגיבור הגדול היה כמובן המאמן, אשר תמונתו התנוססה על כל שערי האתרים בגרמניה, אלא ששחקן נוסף זכה ללא מעט שבחים על יכולתו.
"דורטמונד חוזרת לגמר, רומן ויידנפלר עצר את כל ריאל בגופו", נכתב ב'קיקר', עוד עיתון גרמני נחשב. ה'דר שפיגל' שלח הצהרה: "דורטמונד הוכיחה לריאל מהי הקרבה, ושלא תמיד הכסף מנצח". גם ברחבי אירופה תפס המשחק כותרות ראשיות, אך רובן לא התעסק בהרכח בזהות המנצחת. ב'סאן' וב'גארדיאן' התייחסו בעיקר להצהרתו של ז'וזה מוריניו בסיום המשחק ("אהיה איפה שאוהבים אותי"), כאשר רוב ההערכות על הגעתו לצ'לסי התחזקו. "דורטמונד החזיקה", היתה דווקא הכותרת של 'סקיי ספורטס', שסיכם אולי באופן המיטבי את הלך הרוח.
עם זאת, במקביל לחגיגות, מי ששוב לא יורד מהכותרות הוא כמובן גצה. לא רק בשל מעברו הסנסציוני לבאיירן - אותה הוא אמור לפגוש בגמר אלא אם ברצלונה תפתיע בענק - כי אם גם עקב כשירותו. כזכור, הסופרסטאר הצעיר נשט את המגרש בדקה ה-14 והוחלף בקווין גרוסקרויץ בשל מתיחה בשריר הירך האחורי ועל פי הדיווחים בגרמניה ספק רב אם הוא יחלים עד למשחק הגדול בקריירה שלו. "ידעתי שאני לוקח סיכון עוד לפני המשחק", אמר הקשר, "כעת אני מקווה לחזור לעצמי כמה שיותר מהר".
למרות הכל, כמובן, שום דבר לא יכול להוריד את החיוך מהפנים של אנשי ואוהדי דורטמונד, קל וחומר מפניו של יורגן קלופ. המאמן הצעיר עשה עוד צעד בדרכו להפוך לאחד הטובים והמשפיעים באירופה, והתייחס בהתרגשות: "אני חושב שעשינו יום חג לכל מי שקשור למועדון הזה. נכון שהיה לנו מזל בסיום, אבל נלחמנו כל המשחק ואני שמח שבסוף הצלחנו לעשות את העבודה. מגיע לנו לעלות".
"יש לנו הזדמנות לעשות דבר גדול שנזכור לכל החיים", המשיך המאמן, "אני יכול להבטיח שלא נגיע ללונדון כדי להיות תיירים. אעשה הכל כדי שמיליוני אוהדי דורטמונד יהנו מההופעה שלנו בגמר. לא נסתפק רק בלהיות פיינליסטים. עכשיו אני הולך לשתות המון בירה במלון, השחקנים יצאו ונורי שאהין יכיר להם את העיר".
מי שהיה המצטיין בשורות דורטמונד, יחד עם ויידנפלר, הוא מאטס הומלס. הבלם הנפלא, אולי באחד ממשחקיו האחרונים במועדון נוכח ההתעניינות של ברצלונה וצ'לסי, נשמע גם כן נרגש מאוד. "זה כמעט חמק לנו מבין האצבעות כמו שזה כמעט חמק לנו מול מלאגה", אמר הגרמני. "להגיע לגמר ליגת האלופות זה חלום שמתגשם עבור כולנו, במיוחד כשזה באצטדיון מפורסם כמו וומבלי".